Järgmisel nädalal ilmub elulooraamat ühest väga põneva elukäiguga mehest, Harry Männilist. Harry Männil (1920-2010) oli vahest üks mõjuvõimsamaid eestlasi maailmas. Maailmasõja järel Skandinaavia kaudu Lõuna-Ameerikasse jõudnud Männil seadis end sisse Venezuelas, kus lõi arvestatava äriimpeeriumi. Milline oli Männil tegelikult? Nendele küsimustele üritab vastust leida raamatu autor Olev Remsu, üks Männilist rääkiva dokfilmi "Minu elu on avatud raamat" stsenariste. Remsul oli tänu isiklikule tutvusele Männiliga  võimalik temaga põhjalikumalt vestelda ning kasutada temalt saadud eksklusiivseid materjale, mis annavad hea ülevaate kirju elukäiguga mehest, kes jõudis töötada Saksa okupatsiooni ajal Poliitilises Politseis, ehitada üles suured firmad, koguda raha, kunsti ja ka vaenlasi. See raamat ei ole kiidulaul ärimehele ega tema avalik ristilöömine sõjaaegse tegevuse pärast, mis tegi Männilist natsiküttide sihtmärgi. See on lugu ühest mõistatuslikust kuulsusest, tema kirjust ja vastuolulisest elukäigust.